Tesla strammer grebet: Både Autopilot og FSD skal købes på abonnement

Hos Tesla har Autopilot længe været et salgsargument. Kombinationen af adaptiv fartpilot og automatisk vognbanestyring har været standard i nye biler og været med til at forme forbrugernes forventninger til moderne elbiler. Men det er slut – i hvert fald i dele af verden.

Fra midten af februar skal nye Tesla-ejere i USA betale for at få adgang til selv basale førerassistenter. Funktionen er nu låst bag Teslas Full Self-Driving-pakke (FSD), som fremover kun kan købes som abonnement. Prisen starter ved omkring 99 dollar om måneden, svarende til 625 kroner.

Det betyder konkret, at den tidligere standard-Autopilot ikke længere følger med bilen. Uden abonnement må føreren selv klare både styring og vognbaneskift – præcis som i en bil uden avancerede assistentsystemer.

Som vi tidligere har skrevet udfaser Tesla samtidig muligheden for at købe FSD som engangskøb. Indtil nu har kunder kunnet betale et større beløb én gang, men den model forsvinder. Fremover er abonnement den eneste vej.

Juridisk pres og faldende indtjening

Ændringen kommer ikke ud af det blå. Teslas førerassistenter har i flere år været under lup hos myndigheder og domstole i USA. Selskabet er blevet anklaget for at markedsføre systemerne mere selvkørende, end de reelt er, og flere alvorlige ulykker har ført til søgsmål.

Samtidig kæmper Tesla med faldende overskud og pres på salget i flere markeder. Et abonnement giver en stabil, løbende indtægt – også efter bilen er solgt. På sociale medier har Tesla-direktør Elon Musk gjort det klart, at prisen ikke nødvendigvis stopper her. Ifølge ham vil abonnementsprisen stige, i takt med at funktionerne bliver mere avancerede, og hvis bilen en dag kan køre helt uden opsyn.

Hvad med Danmark og EU?

I Europa – og i Danmark – er situationen foreløbig en anden. Her følger Autopilot stadig med som standard i nye Teslaer, og FSD er endnu ikke fuldt godkendt til almindelig brug. Det betyder også, at abonnementsløsningen endnu ikke er rullet ud herhjemme.

Men Teslas kursændring i USA sender et klart signal. Den viser, hvor bilindustrien er på vej hen: Bilen er ikke længere et færdigt produkt ved levering, men en platform, hvor funktioner kan tændes og slukkes med et abonnement.

Spørgsmålet er ikke længere, om det også kommer til Europa – men hvornår. Og hvor meget det i sidste ende kommer til at koste bilisterne.

Kort forklaret: Autopilot vs. FSD

Autopilot er Teslas grundlæggende førerassistance og hjælper med at holde fart, afstand og vognbane – primært på motorvej. Føreren har hele tiden ansvaret, og systemet er i EU fortsat standard i nye Teslaer.

FSD, Full Self-Driving, bygger oven på Autopilot og forsøger at klare flere dele af kørslen selv, herunder mere avanceret styring og automatiske vognbaneskift, hvor det er godkendt. Systemet gør ikke bilen selvkørende og kræver konstant overvågning. I flere lande tilbydes FSD nu kun som månedligt abonnement.

Kort sagt: Autopilot er basis. FSD er den betalte udvidelse.

Tesla strammer grebet: Både Autopilot og FSD skal købes på abonnement